ત્યાર બાદ ક્રીઝ પર ઊતરેલા કેન વિલિયમસને ધવન સાથે મળીને હૈદરાબાદની ઇનિંગ સંભાળી હતી. વિકેટ પર રન બનાવવા સરળ નહોતા, પરંતુ બંને બેટ્સમેન ક્રીઝ પર ટકી રહ્યા હતા. તેમણે ધીમે ધીમે રન કરી સ્કોર આગળ વધાર્યો હતો. નવ ઓવર બાદ સનરાઇઝર્સનો સ્કોર એક વિકેટે 51 રન હતો. એવું લાગતું હતું કે, સનરાઇઝર્સ મોટો સ્કોર નહિ કરી શકે. રવીન્દ્ર જાડેજાની 10મી ઓવરમાં ધવન અને વિલિયમસને 10 રન કર્યા હતા. અહીંથી સનરાઇઝર્સની ઇનિંગને વેગ મળ્યો હતો. 11મી ઓવરમાં તેમણે 14 રન બનાવ્યા હતા. 13મી ઓવરમાં 11 રન બનતાં જ હૈદરાબાદે 100 રન પૂરા કરી લીધા હતા. આ ઓવરમાં ધવને જાડેજાની બોલિંગમાં સિક્સ ફટકારી આઈપીએલમાં પોતાની 31મી અને આ સિઝનની ત્રીજી અડધી સદી પૂરી કરી હતી.